ત્યાં મિત્ર મનુભાઈ ત્રિવેદીએ પત્ર લખીને પૂછ્યું કે ગાંધીજીના ફોટા લેવા છે ને ? ડૉ. મનુભાઈ ત્રિવેદી એ જગન મહેતાના પરમ મિત્ર. એ એમના વિયેનામાં જ મિત્ર બનેલા મૂળ ડૉક્ટર. પણ જમનાલાલ બજાજની ઈચ્છાથી અમદાવાદનો કન્સલ્ટિંગ રૂમ સમેટીને વર્ધા સ્થાયી થયા હતા. જગન મહેતાની ગાંધીજી તરફની ઉત્કંઠા પત્રો દ્વારા એમણે પ્રમાણી લીધી હતી. તેમણે લખ્યું કે ‘વર્ધા આવી જાઓ. તમારી ઈચ્છા મુજબનું બધું જ ગોઠવી શકાશે. અઠવાડિયે એક વાર તો મારે સેવાગ્રામ જવાનું થાય જ છે. વળી કાકાસાહેબ કાલેલકર પણ ત્યાં જ છે. તેમની પાસેથી પણ તમને કંઈ નવી દ્રષ્ટિ મળશે. માટે આવો. વર્ધા આવો.’